b"\n_START_ARTICLE_\nBritney: For the Record\n_START_SECTION_\nZgodba\n_START_PARAGRAPH_\nBritney Spears je ameri\xc5\xa1ka pevka, tekstopiska, plesalka, igralka in ob\xc4\x8dasno tudi pisateljica. Dokumentarni film razkrije najbolj intimne trenutke Britney Spears v obsegu \xc5\xa1estdesetih dni, od za\xc4\x8detka njenega v medijih ve\xc4\x8dkrat omenjenega \xc5\xbeiv\xc4\x8dnega zloma do njene vrnitve v glasbeno industrijo. Govori tudi o svojih prej\xc5\xa1njih odlo\xc4\x8ditvah:\xc2\xa0\xc2\xbbSem pametna oseba ... Kaj, za vraga, se je dogajalo v moji glavi?!\xc2\xab\xc2\xa0Film For the Record je vklju\xc4\x8deval tudi njene posnetke s podelitve nagrad MTV Video Music Awards leta 2008, odhoda v snemalni studio, snemanja videospotov za pesmi\xc2\xa0\xc2\xbbWomanizer\xc2\xab\xc2\xa0in\xc2\xa0\xc2\xbbCircus\xc2\xab\xc2\xa0(pesmi z njenega \xc5\xa1estega albuma, Circus), vaj in tiskovnih konferenc. V filmu se pojavi tudi Madonna. Britney Spears govori o svojih prej\xc5\xa1njih razmerjih. Govori o svojem do\xc5\xbeivljanju po svojem prvem razhodu z Justinom Timberlakeom ter o svojem pre\xc5\xbeivljanju poznih najstni\xc5\xa1kih let na o\xc4\x8deh javnosti. Menila je, da je zaradi slave \xc5\xa1e toliko te\xc5\xbeje prebolela svoje prvo razpadlo razmerje. Dejala je tudi, da jo je bolj prizadel razhod z njenim mo\xc5\xbeem in o\xc4\x8detom njenih sinov, Kevinom Federlineom. Zaradi tega je bila psihi\xc4\x8dno uni\xc4\x8dena in medijska pozornost ni pomagala._NEWLINE_Britney Spears je spregovorila tudi o svojih ob\xc4\x8dutkih o tem, da je njen o\xc4\x8de prevzel nadzor nad njo in o njenem \xc5\xbeivljenju:\xc2\xa0\xc2\xbbV mojem \xc5\xbeivljenju ni ve\xc4\x8d vznemerjenja, strasti ... Imam dobre dni in slabe dni. Tudi \xc4\x8de si v zaporu \xc4\x8dez nekaj \xc4\x8dasa pride\xc5\xa1 ven. A ta situacija se nikoli ne kon\xc4\x8da. Je kot Svi\xc5\xbe\xc4\x8dev dan vsak dan.\xc2\xab Britney Spears dodaja:\xc2\xa0\xc2\xbbMislim, da je bilo moje \xc5\xbeivljenje preve\xc4\x8d kontrolirano, postavljali so mi omejitve, a zdaj se po\xc4\x8dutim osvobojeno. Ko sem jim povedala, kaj si mislim, se mi je zdelo, da sicer sli\xc5\xa1ijo, a ne poslu\xc5\xa1ajo. Nisem si \xc5\xbeelela postati ena izmed tistih zaprtih ljudi. \xc5\xbdelela sem, da bi se vedno po\xc4\x8dutila svobodno.\xc2\xab Pevka je povedala tudi, kaj si misli o svojih obo\xc5\xbeevalcih in svojem glasbenem stilu.\xc2\xa0\xc2\xbbVse skupaj je zelo \xc4\x8dudno, saj tvoja glasba izra\xc5\xbea tebe samega,\xc2\xab\xc2\xa0je povedala.\xc2\xa0\xc2\xbbJe del mene, moja dela so del mene zaradi vsega, kar sem prestala.\xc2\xab V enem izmed odlomkov govori tudi o tem, kako je svoje delo pevke in plesalke uporabila, da se je soo\xc4\x8dila s stresom in svojimi \xc4\x8dustvi.\xc2\xa0\xc2\xbb\xc4\x8ce imam veliko energije, ko pri\xc4\x8dnem plesati, se vse pretaka \xc4\x8dez mene in ob\xc4\x8dutim svoja \xc4\x8dustva. Je kot tobogan,\xc2\xab\xc2\xa0je dejala.\xc2\xa0\xc2\xbbLjudje mislijo, da morajo po vsaki \xc5\xbeivljenjski preizku\xc5\xa1nji na terapijo. Zame je umetnost terapija, saj na duhovni na\xc4\x8din izra\xc5\xbeam samo sebe.\xc2\xab\xc2\xa0\xc2\xbbV\xc4\x8dasih ti ni treba uporabljati besed, da pove\xc5\xa1, kar \xc5\xbeeli\xc5\xa1 povedati,\xc2\xab\xc2\xa0nadaljuje.\xc2\xa0\xc2\xbbV\xc4\x8dasih \xc4\x8dustva izra\xc5\xbea\xc5\xa1 s plesom, z dotiki. In tudi tvoja \xc4\x8dustva vplivajo na tvoje premike.\xc2\xab\n_START_SECTION_\nRazvoj\n_START_PARAGRAPH_\nPotem, ko se je Britney Spears pojavila v televizijski seriji Kako sem spoznal vajino mamo sredi poletja 2008, je revija The National Enquirer poro\xc4\x8dala, da se je Larry Rudolph, dolgoletni mened\xc5\xbeer Britney Spears, ki je potem, ko ga je pevka aprila 2007 odpustila, spet prevzel funkcijo,\xc2\xa0\xc2\xbbdomislil resni\xc4\x8dnostnega \xc5\xa1ova za pomembnej\xc5\xa1e kanale.\xc2\xab Veliko novinarjev je poro\xc4\x8dalo, da bo\xc2\xa0\xc2\xbbnovi resni\xc4\x8dnosti \xc5\xa1ov\xc2\xab\xc2\xa0govoril o \xc5\xbeivljenju Britney Spears in njeni vrnitvi v glasbeno industrijo. Podjetje FremantleMedia, eden izmed sponzorjev dokumentarnega filma, je 9. oktobra 2008 priredilo tiskovno konferenco. \xc5\xa0e isto no\xc4\x8d je MTV, \xc5\xa1e eden izmed sponzorjev dokumentarnega filma, poro\xc4\x8dal, da bo Britney Spears dokumentarni film izdala 30. novembra 2008._NEWLINE_Dokumentarni film so sestavljali pogovori Britney Spears in Larryja Rudolpha, v katerih je izrazila \xc5\xbeeljo po tem, da bi se ponovno predstavila ob\xc4\x8dinstvu. Potem, ko je dosegla\xc2\xa0\xc2\xbbnajni\xc5\xbejo to\xc4\x8dko\xc2\xab\xc2\xa0svoje kariere, je Britney Spears\xc2\xa0\xc2\xbbresni\xc4\x8dno \xc5\xbeelela povedati svojo stran zgodbe, govorila o tem, kje je bila, kje je danes in kam gre,\xc2\xab\xc2\xa0je povedal Larry Rudolph._NEWLINE_21. novembra 2008 je MTV izdal ekskluzivni intervju z Larryjem Rudolphom, ki je delal na dokumentarnem filmu. Razlo\xc5\xbeil je, kako se je razvoj projekta pri\xc4\x8del in kako je tudi sam pri\xc4\x8del sodelovati pri njem:\xc2\xa0\xc2\xbbZelo veliko sem sodeloval pri [filmu], zato sem videl cel proces. Bilo je zelo zanimivo. \xc5\xbde na za\xc4\x8detku smo imeli dogovor - vsi so si segali v roke, vsi smo razumeli, da tu ne bomo vpo\xc5\xa1tevali nobenih meja. \xc5\xbdeleli smo posneti odprt in iskren film, izpustiti nismo \xc5\xbeeleli ni\xc4\x8desar.\xc2\xab Larry Rudolph je razlo\xc5\xbeil, da je film For the Record del na\xc4\x8drta, s katerim so nameravali Britney Spears ponovno predstaviti obo\xc5\xbeevalcem kot pop zvezdnico in ne kot tabloidsko osebnost.\n_START_SECTION_\nSnemanje\n_START_PARAGRAPH_\nBritney Spears je pri\xc4\x8dela sodelovati z ameri\xc5\xa1kim kanalom MTV in z mnogimi nagradami nagrajenimi filmskimi ustvarjalci, da bi posnela dokumentarni film. Film For the Record so posneli v treh mesecih leta 2008, pri\xc4\x8deli so 5. septembra 2008, dva dneva pred nastopom na podelitvi nagrad MTV Video Music Awards, in kon\xc4\x8dali sredi novembra tistega leta. Produkcijska ekipa je uporabila tudi ve\xc4\x8d posnetkov Britney Spears, ki so jih posneli \xc5\xbee prej, dokumentirali so podelitev nagrad MTV Video Music Awards leta 2008 in snemanje videospotov za pesmi\xc2\xa0\xc2\xbbWomanizer\xc2\xab\xc2\xa0in\xc2\xa0\xc2\xbbCircus\xc2\xab. Intervjuje z Britney Spears so posneli v hotelu Mondrian v Los Angelesu. Britney Spears je v bivalne prostore hotela zahajala med\xc2\xa0\xc2\xbbdivjimi \xc4\x8dasi\xc2\xab. Med snemanja losangele\xc5\xa1kega koncerta v sklopu njene turneje se je v dokumentarnem filmu pojavila tudi Madonna.\n_START_SECTION_\nGlasba\n_START_PARAGRAPH_\nKot prvi napovednik filma so na MTV-ju prikazali posnetek z njenim singlom iz leta 2004,\xc2\xa0\xc2\xbbToxic\xc2\xab, z njenega \xc4\x8detrtega glasbenega albuma, In the Zone in prvim singlom z njenega \xc5\xa1estega albuma,\xc2\xa0\xc2\xbbWomanizer\xc2\xab. Za preostale promocijske odlomke so uporabili novej\xc5\xa1e pesmi Britney Spears, kot so\xc2\xa0\xc2\xbbOut from Under\xc2\xab,\xc2\xa0\xc2\xbbKill the Lights\xc2\xab,\xc2\xa0\xc2\xbbQuicksand\xc2\xab,\xc2\xa0\xc2\xbbUnusual You\xc2\xab\xc2\xa0in\xc2\xa0\xc2\xbbPhonography\xc2\xab\xc2\xa0z njenega \xc5\xa1estega glasbenega albuma Circus. Za tretji promocijski odlomek so uporabili in\xc5\xa1trumentalno verzijo pesmi\xc2\xa0\xc2\xbbCircus\xc2\xab. Med ameri\xc5\xa1ko promocijo so poleg singla\xc2\xa0\xc2\xbbCircus\xc2\xab\xc2\xa0predvajali \xc5\xa1e pesmi\xc2\xa0\xc2\xbbTrouble\xc2\xab\xc2\xa0in\xc2\xa0\xc2\xbbWomanizer\xc2\xab. Med filmom so predvajali tudi pesem\xc2\xa0\xc2\xbbQuicksand\xc2\xab. Ob koncu filma so predvajali pesem\xc2\xa0\xc2\xbbLower Your Eyelids and Die with the Sun\xc2\xab\xc2\xa0francoske glasbene skupine M83 z njihovega albuma Before the Dawn Heals Us (2005).\n_START_SECTION_\nPromocija\n_START_PARAGRAPH_\nBritney.com, uradna spletna stran zalo\xc5\xbebe Jive Records o Britney Spears, je \xc5\xbee pred izzidom dokumentarnega filma izdala promocijske fotografije iz filma in intervjuje z Britney Spears. Na njeni uradni spletni strani, BritneySpears.com, so dokumentarni film promovirali z izdajo fotografij in ekskluzivnih posnetkov in njena uradna spletna stran je prva izdala promocijske napovednike in ekskluzivno fotomonta\xc5\xbeo filma. Da bi promovirali film so na kanalu MTV izdali razne reklame in filmske napovednike. Kanal MTV je izdal oddajo Britneyjina zbirka (The Britney Collection) za promocijo dokumentarnega filma in albuma Circus. V oddaji so prikazali njene najbolj\xc5\xa1e videospote, ki so jih izbrali njeni obo\xc5\xbeevalci ter promocijske odlomke iz filma. Kanal Yahoo! TV je v nedeljo, 23. novembra 2009, teden dni pred izzidom filma, objavil ekskluzivni napovednik. Promocijske odlomke so drugod po svetu izdali \xc5\xbee 17. in 20. oktobra tistega leta.\n_START_SECTION_\nPred izzidom\n_START_PARAGRAPH_\n13. novembra 2008 so preko spletne strani Britney.com oznanili, da bo Britney Spears vodila oddajo ob izzidu dokumentarnega filma. Spletna stran je podelila tudi 200 brezpla\xc4\x8dnih vstopnic. Oddajo so posneli v Hollywoodu, Kalifornija v \xc4\x8detrtek, 20. novembra, ob 11:45. Obo\xc5\xbeevalce so prosili, naj si oble\xc4\x8dejo zabavna obla\xc4\x8dila, s seboj pa naj ne prinesejo fotoaparatov, kamer ali mobilnih telefonov. Na dan oddaje je bilo veliko obo\xc5\xbeevalcev razo\xc4\x8daranih, saj je uradna spletna stran Britney Spears objavila, da so vstopnice, ki so jih obo\xc5\xbeevalci dobili preko spletne strani, niso veljavne. Veliko se jih je prito\xc5\xbeilo, da so dobili elektronsko sporo\xc4\x8dilo, v katerem je pisalo, da smejo s sabo vzeti tudi tri prijatelje. MTV je 24. novembra 2008 izdal dveminutni napovednik filma.\n_START_SECTION_\nIzdaja\n_START_PARAGRAPH_\nFilm Britney: For the Record se je premierno predvajal 30. novembra 2009 preko MTV-ja, dva dneva pred izzidom albuma Circus. Kanal je 8. oktobra izdal odlomek iz filma. MTV je kasneje film izdal tudi v \xc5\xa1pan\xc5\xa1\xc4\x8dini, in sicer na kanalu Spainon, samo dve uri po ameri\xc5\xa1ki premieri. Kanal MTV Tr3s je dokumentarni film v \xc5\xa1pan\xc5\xa1\xc4\x8dini izdal tudi za ameri\xc5\xa1ko ob\xc4\x8dinstvo. Na MTV-ju si je dokumentarni film Britney: For The Record ob premieri ogledalo 3,7 milijonov ljudi. 1. decembra 2008 so film premierno predvajali v Franciji in na latinoameri\xc5\xa1kem kanalu Sony Entertainment Television so predvajali tudi film s \xc5\xa1panskimi podnapisi, 2. decembra tistega leta pa je iz\xc5\xa1el tudi v Avstraliji._NEWLINE_V Zdru\xc5\xbeenem kraljestvu in na Irskem se je film Britney: For the Record premierno ekskluzivno predvajal na kanalih Sky1 in Sky1 HD 1. decembra, manj kot \xc5\xa1tiriindvajset ur po izzidu filma v Zdru\xc5\xbeenih dr\xc5\xbeavah Amerike. To je pospe\xc5\xa1ilo izzid albuma Circus v dr\xc5\xbeavi. V Avstraliji se je film 2. decembra predvajal na kanalu Network Ten, 9. decembra pa \xc5\xa1e na kanalu Channel [V]. V Franciji so film pod naslovom Britney Spears\xc2\xa0: la confession (Britney Spears\xc2\xa0: Izpovedi) predvajali na kanalu NT1; na uradni spletni strani so od\xc5\xa1tevali dneve in potem ure do izzida filma. Film so, tako kot dve epizodi serije Kako sem spoznal vajino mamo, v katerih se je pojavila tudi Britney Spears, sinhronizirali v franco\xc5\xa1\xc4\x8dino. V Latinski Ameriki so film izdali 1. decembra 2008 na kanalu Sony Entertainment Television, v Ju\xc5\xbeni Afriki pa 23. decembra tistega leta na kanalu M-Net. V Italiji so dokumentarni film izdali 26. decembra 2008 na kanalu MTV Italy. V Tur\xc4\x8diji so film premierno predvajali 31. marca 2009 na kanalu Dream TV pod naslovom\xc2\xa0\xc2\xbbBritney: kayda ge\xc3\xa7mesi i\xc3\xa7in\xc2\xab\xc2\xa0(\xc2\xbbBritney: Uradno\xc2\xab).\n_START_SECTION_\nIzzid DVD-ja\n_START_PARAGRAPH_\nIzzid DVD-ja z dokumentarnim filmom so oznanili preko uradne spletne strani Britney Spears. Film je na DVD-ju v Zdru\xc5\xbeenih dr\xc5\xbeavah Amerike iz\xc5\xa1el v torek, 7. aprila 2009, v ponedeljek, 1. junija tistega leta, pa \xc5\xa1e v Veliki Britaniji preko trgovin HMV. V Kolumbiji je DVD iz\xc5\xa1el konec maja tistega leta. \xc5\xbde v prvem tednu od izzida v Zdru\xc5\xbeenih dr\xc5\xbeavah Amerike je DVD prodal 3.095 kopij izvodov. DVD s filmom Britney: For The Record je v Avstraliji iz\xc5\xa1el 28. avgusta 2009. Ta DVD je vklju\xc4\x8deval tudi re\xc5\xbeiserjev odlomek MTV-jeve razli\xc4\x8dice in ekskluzivne fotomonta\xc5\xbee, ki jih \xc5\xa1e nikoli niso izdali na televiziji. Snemali so ga leta 2008 med snemanjem njenega \xc5\xa1estega glasbenega albuma.\n_START_SECTION_\nSprejem kritikov\n_START_PARAGRAPH_\nFilmski kritiki so dokumentarcu dodelili me\xc5\xa1ane ocene. Novinar revije Los Angeles Times je filmu dodelil pozitivno kritiko in ga ozna\xc4\x8dil za\xc2\xa0\xc2\xbbneustavljiv dokumentarni film, s katerim lahko Britney Spears kon\xc4\x8dno pove svojo plat zgodbe brez prekinitev.\xc2\xab Novinar revije MSNBC je filmu dodelil negativno oceno, saj je Britney Spears povedala\xc2\xa0\xc2\xbbzelo malo o svojem \xc5\xbeivljenju, njenih odlo\xc4\x8ditvah in njenih napakah\xc2\xab, bila naj bi\xc2\xa0\xc2\xbbnejasna, v\xc4\x8dasih nasprotujo\xc4\x8da.\xc2\xab\xc2\xa0Novinar revije MSNBC je zaklju\xc4\x8dil:\xc2\xa0\xc2\xbbVse, s \xc4\x8dimer nam film Britney: For the Record postre\xc5\xbee, je podoba \xc5\xa1estindvajsetletnice, katere \xc5\xbeivljenje ni tako kot \xc5\xbeivljenje povpre\xc4\x8dne \xc5\xa1estindvajsetletnice, \xc4\x8deprav samo sebe \xc5\xbeeli prepri\xc4\x8dati v nasprotno.\xc2\xab Novinar revije Hartford Courant je kritiziral film zaradi\xc2\xa0\xc2\xbbizogibanju informacij o podobi Britney Spears v zadnjih letih.\xc2\xab\xc2\xa0V oceni je napisal:\xc2\xa0\xc2\xbb'Nobena tema ni ostala neraziskana', je zatrjeval naslov ob za\xc4\x8detku filma, ki je razlo\xc5\xbeil, da so jo MTV-jeve kamere leto\xc5\xa1njo jesen spremljale kar \xc5\xa1estdeset dni. 'Nobeno vpra\xc5\xa1anje ni ostalo brez odgovora.' A seveda niso vpra\xc5\xa1ali vseh vpra\xc5\xa1anj.\xc2\xab Novinar avstralske revije The Age je film opisal kot\xc2\xa0\xc2\xbbni\xc4\x8d drugega kot \xc5\xbealosten, anksiozen poskus ne popolnoma zagotovljene vrnitve.\xc2\xab\n_START_SECTION_\nSprejem javnosti\n_START_PARAGRAPH_\nJavnost je dokumentarnemu filmu dodelil v glavnem pozitivne ocene. MTV je obo\xc5\xbeevalce v New Yorku in Los Angelesu, Kalifornija, vpra\xc5\xa1al, kaj si mislijo o filmu.\xc2\xa0\xc2\xbbZaradi filma sem jo \xc5\xa1e bolj vzljubila,\xc2\xab\xc2\xa0je Shanna Birnbaum (23) povedala za MTV News.\xc2\xa0\xc2\xbbMislim, da je bila zelo iskrena. Res je pokazala svoj pravi obraz. Ljudem in mladim dekletom je pokazala, da lahko pre\xc5\xbeivijo vse.\xc2\xab Stacey Medura se je strinjala in dodala, da je film For the Record pokazal \xc4\x8dlove\xc5\xa1ko stran pop zvezdnice.\xc2\xa0\xc2\xbbLa\xc5\xbeje je razumeti njene ob\xc4\x8dutke,\xc2\xab\xc2\xa0je dejala.\xc2\xa0\xc2\xbbNjeno mnenje je najpomembnej\xc5\xa1e. Mislim, da je [s specijalko] veliko stvari razjasnila.\xc2\xab Nekateri so dejali, da jih je ta vpogled v \xc5\xbeivljenje Britney Spears zelo navdihnil.\xc2\xa0\xc2\xbbSedaj jo veliko bolj spo\xc5\xa1tujem,\xc2\xab\xc2\xa0je napisal Derek.\xc2\xa0\xc2\xbbMislim, da je prvi\xc4\x8d na sceno pri\xc5\xa1la s tako odprtim srcem od pred desetletjem. ... Mislim, da so si njeni obo\xc5\xbeevalci od nje \xc5\xbee dolgo \xc5\xbeeleli tega, iskrenosti. Njena iskrenost bi lahko bila v veliko pomo\xc4\x8d mnogim, ki so pre\xc5\xbeiveli podobno situacijo, kot je bitka za skrbni\xc5\xa1tvo.\xc2\xab\n_START_SECTION_\nOgled\n_START_PARAGRAPH_\nMTV je poro\xc4\x8dal, da si je film Britney: For the Record najve\xc4\x8d ljudi, natan\xc4\x8dneje 3,7 milijonov ljudi, ogledalo ob premieri filma. \xc4\x8ce vpo\xc5\xa1tevamo tudi ponovitve si je po svetu film ogledalo 5,6 milijonov ljudi. Dokumentarni film si je ogledalo trikrat ve\xc4\x8d ob\xc4\x8dinstva kot epizoda popularne MTV-jeve serije, Hollywoodski gri\xc4\x8di. Na avstralskem kanalu Network Ten si je film ob avstralski premieri ogledalo 1,42 milijonov ljudi, kar je pribli\xc5\xbeno 7% populacije. Dokumentarni film je postal \xc4\x8detrti najve\xc4\x8dkrat gledani film. V Veliki Britaniji si je film ogledalo pribli\xc5\xbeno 1.8% populacije, 391.000 ljudi. Film si je ogledalo 4,6% odraslih med \xc5\xa1estnajstim in \xc5\xa1tiriintridesetim letom ter 5,1% \xc5\xbeensk med \xc5\xa1estnajstim in \xc5\xa1tiriintridesetim letom. Poleg epizode serije Doctor Who je film Britney: For the Record najve\xc4\x8dkrat gledano delo na kanalu BBC Three tiste no\xc4\x8di (1. december 2008). Po podatkih podjetja Televisa Views si je film v dveh no\xc4\x8deh zapored ogledalo najve\xc4\x8d ljudi v Mehiki. Ob premieri si ga je namre\xc4\x8d ogledalo ve\xc4\x8d kot 2,3 milijona ljudi, v drugi no\xc4\x8di pa si ga je od 4,3 milijonov ljudi, ki so tisti dan gledali televizijo, ogledalo 2 milijona ljudi, s \xc4\x8dimer je dokumentarni film postal bolj gledan od televizijske serije Razo\xc4\x8darane gospodinje, ki si jo je takrat ogledalo 1,25 milijona ljudi."